Genforeningsmonumentet er et monument, der står ved hovedindgangen til Fælledparken ved Trianglen på Østerbro i København. Det blev opsat i 1930 til minde om Sønderjyllands genforening med Danmark i 1920. Monumentet blev skabt af billedhuggeren Axel Poulsen i samarbejde med arkitekten Holger Jacobsen.  Beskrivelse Den centrale del af monumentet udgøres af Axel Poulsens bronzeskulptur af en mor, der holder et pigebarn op til sit bryst og lægger et sjal om hende. Skulpturen står på en sokkel af sandsten. På forsiden af soklen er indhugget teksten "TIL MINDE OM/SÖNDERJYLLANDS/GENFORENING MED/MODERLANDET/ 1920". På bagsiden er indhugget "SKÆNKET STADEN/KÖBENHAVN/AFCARLSBERGFONDET/1930". Bronzeskulpturen er 5,5 m høj, mens hele monumentet er ca. 8 m højt. Monumentet er flankeret af to firkantede kalkstenspiller, der hver har en muslingeskal i bronze foroven. Pillerne er dekoreret med doriske halvsøjler (pilastre) på forsiden. Pillerne er ca. 4,75 m høje. Ud mod siderne er der to lave rampemure i fransk travertin, der indrammer pladsen foran indgangen til parken.  Historie Sønderjylland blev genforenet med Danmark 15. juni 1920. I 1925 udskrev Københavns Kommune en skitsekonkurrence om et genforeningsmonument med flere mulige placeringer. 112 projekter deltog i konkurrencen, hvoraf 10 blev præmieret. Det færdige monument var en gave fra Carlsbergfondet. Axel Poulsen fik opgaven med udformningen i 1926. Skulpturen blev støbt på Lauritz Rasmussens bronzestøberi på Nørrebro. Monumentet blev afsløret 1. juni 1930. Borgmester Peder Jørgen Pedersen og Carlsbergfondets bestyrelsesformand Anders Bjørn Drachmann talte ved ceremonien.